S’ultimen els detalls del Portal de Transparència de l’Ajuntament de Carcaixent
17 de desembre de 2015

Carcaixent

El regidor de Transparència i Participació Ciutadana, Natxo Escandell, va mantenir ahir una reunió amb els responsables de posar en funcionament el Portal de Transparència de l’Ajuntament de Carcaixent,  que estarà disponible durant les primeres setmanes de 2016. La creació de la web s’ha finançat amb una subvenció de la Diputació de València d’un import de 1.576€, que ha possibilitat l’elaboració del portal i la recollida de la informació per part d’una empresa externa.

Segons ha explicat Natxo Escandell, actualment hi ha un 25% de les dades recollides pel nou Equip de Govern seguint l’Índex de Transparència Internacional, que suposa “un percentatge prou elevat tenint en compte que l’índex de transparència de l’anterior govern seguint esta valoració era del 0%”. Este índex està creat per una organització no governamental i es compon de 80 ítems per mesurar el nivell de transparència dels ajuntaments de tot el món davant dels ciutadans i de la societat. Així, hi ha indicadors que valoren els salaris tant de l'alcalde com dels regidors alliberats i personal de confiança; els ingressos fiscals i inversió per habitant; o la relació d'espais municipals, vehicles oficials, regals i donacions.

El Portal estarà en proves durant el període destinat a pujar la informació per no saturar el servidor i per poder anar recollint-hi nova informació. Natxo Escandell ha avançat que serà una web dinàmica en constant renovació per donar totes les dades el més ràpid possible i en formats clars, fàcils, ràpids de llegir i compatibles amb tots els programes. El regidor de Participació i Transparència ha volgut matisar que actualment s'està treballant perquè la informació estiga en gràfiques i estadístiques per  a facilitar-ne la comprensió per part de la ciutadania. Les dades que s'hi podran consultar són totalment transversals i impliquen tots els departaments de l’Ajuntament i les gestions que es realitzen en la institució de manera global.

Natxo Escandell ha volgut destacar que la transparència i la participació són els dos eixos fonamentals de la nova política local. Tot i que ja s’han anat assentant punts bàsics en l’actual web municipal com són la publicació de contactes dels regidors, vídeos dels plens o ordenances, el regidor ha explicat que l’objectiu del nou Equip de Govern és aconseguir el màxim índex de transparència possible. "Hem de continuar treballant perquè el ciutadà se senta totalment part d’esta institució, i això s’aconseguirà deixant-li tota la informació al seu abast perquè veja que no hi ha res a amagar”, ha manifestat.